**Terenska nastava četvrtih razreda u Vukovar i Đakovo**

Dana 08.11.2019. u ranim jutarnjim satima učenici četvrtih razreda Gimnazije A. G. Matoša u Zaboku posjetili su Vukovar i Đakovo. Učenici iz svakog razreda su prije samog putovanja marljivo donirali najpotrebnije namirnice za socijalni dućan „Duga“ u Vukovaru. Ovom prilikom se zahvaljujemo svima, a posebnu zahvalu i pohvalnicu smo dobili od samog dućana u ime cijele škole.

Putujući cestom do samog „grada heroja“ vidjeli smo kuće koje su nas odmah potresle i vratile 28 godina natrag u krvavu i borbenu prošlost. Prvo odredište nam je bio *Spomen dom hrvatskih branitelja na Trpinskoj cesti* i spomenik generalu Blagi Zadri. Slijedio je posjet *Vukovarskoj bolnici*, odnosno bolničkom podrumu i atomskom skloništu koji je u vrijeme opsade grada bio jedino utočište ranjenih civila i branitelja, te mjesto iz kojeg je na poslijetku bilo odvedeno i ubijeno više od 250 ljudi.

Da bismo se malo odmaknuli od potresenih misli, posjetili smo *Muzej vučedolske kulture* koji nam pokazuje život, kulturu i znanje Vučedolaca još iz 3. tisućljeća pr. Kr. Predmeti koji su jedni od najvažnijih pronađenih iz tog vremena su Vučedolska golubica i čizmica. Nakon razgleda muzeja došao je red i na posjet *Ovčari*, masovnoj grobnici u koju su bačena beživotna tijela civila i branitelja iz Vukovarske bolnice. Nekoliko kilometara dalje prostire se *Memorijalno groblje žrtava Domovinskog rata* koje je u to vrijeme bilo najveća masovna grobnica u Hrvatskoj i u kojoj je nađeno 938 tijela te se zbog toga danas na tom mjestu nalazi 938 bijelih križeva zajedno sa Alejama grobova poginulih branitelja, civilnih žrtava, umrlih HRVI-a te članova obitelji poginulih hrvatskih branitelja.

Možda najzanimljiviji dio našeg razgledavanja bio je *Memorijalni centar Domovinskog rata* kroz koji nas je vodio preživjeli bojnik. U dvorištu centra se nalaze brojne naprave kao što su tenkovi, avion, mig i bolnički autobus iz kojih slijedi stvarna i istinita priča. U unutrašnjosti zgrada se nalazi izložba fotografija preživjelih branitelja sa vidljivim posljedicama eksplodiranih mina te prikaz mina koje su se koristile u ratu. U drugoj zgradi nam je bojnik prepričavao tijek bitaka rata u Vukovaru, osobni put i spas iz sigurne smrti. Priča koja je „hipnotizirala“ svakog od nas, koja je svakom učeniku bila zanimljiva i priča koju su svi sa velikom pozornošću pratili.

Nakon ispunjenog jutra i prijepodneva, slijedila je pauza za ručak, a nakon ručka i razgledavnje dvorišta dvorca „Eltz“, krža na ušću Vuke i ostalnih lokaliteta. Prije povratka u Zabok smo se još i zaustavili u Đakovu i razgledali katedralu sv. Petra za koju se u prošlosti govorilo da je najljepša crkva od Venecije do Istanbula.

Nakon ove terenske nastave zasigurno su nam jasnije bitke te sama patnja Vukovara u kojem gotovo da nema obitelji koja nije izgubila barem jednog člana u Domovinskom ratu.

Marta Bočkaj, 4.a